
РЕПУБЛИКА БЪЛГАРИЯ
ИНСПЕКТОРАТ КЪМ ВИСШИЯ СЪДЕБЕН СЪВЕТ
гр. София 1301, ул. „Георг Вашингтон” № 17, тел.факс 989 48 66
                 
                  
  ДО
                     ПРОФ. ЛАЗАР ГРУЕВ

            ПРЕДСЕДАТЕЛ НА 






ВЪРХОВНИЯ КАСАЦИОНЕН СЪД

С  И  Г  Н  А  Л
основание чл.54, ал.1, т.7 от ЗСВ

УВАЖАЕМИ ПРОФ. ГРУЕВ,


По повод сигнал от Владимир Валентинов Чаговец от  гр. Приморско е образувана преписка №461/2009г. по описа на Инспектората към ВСС. Към сигнала са приложени копия от документи. Изтъкват се доводи, че е налице противоречие между решения на Върховния касационен съд /ВКС/, които са били постановени по различни дела.

В хода на извършеното предварително проучване на сигнала се установи следното:


Между приложените от Владимир Чаговец копия от документи са четири решения на ВКС, както следва:
1. Решение по гр. дело №917/2006 г. на ВКС, ГК, 4-то отделение
Делото е било образувано по жалба на Анастасия Николова, Иван Николов и Стоян Иванов, чрез адвокат Милен Козарев и по жалба на Община - Приморско чрез кмета Димитър Димитров против въззивно решение №І-268/26.01.2006 г. на Бургаския окръжен съд /БОС/.
Ответник по делото е бил Милка Стефанова в качеството й на ЕТ с наименование „Сладкар – Милка Стефанова”.
С решение №795/06.06.2007 г. ВКС е оставил в сила решението на БОС, с което е било отменено съдебно решение №147/2005 г. по гр. дело №236/2003 г. на Районен съд – Царево /ЦРС/ и вместо него е постановено решение, с което са отхвърлени исковете на Анастасия Николова, Иван Николов и Стоян Иванов против ЕТ „Сладкар – Милка Стефанова” за ревандикация на собствеността им 1473/1830 кв. м. ид. ч. от УПИ ІІІ в кв. 71 по плана на гр. Приморско, както и да премахне изградената в същия имот двуетажна постройка.
Срещу влязлото в сила решение на ВКС е имало молба от Анастасия Николова, Иван Николов и Стоян Иванов за отмяната му на основание  чл.231, ал.1, б. „а” и б. „в” от ГПК /отм./, но същата не е била уважена.

2. Решение по гр. дело №858/2006 г. на ВКС, ГК, 4-то отделение

Делото е било образувано по жалба на Анастасия Николова, Иван Николов и Стоян Иванов, чрез адвокат Милен Козарев и по жалба на Община - Приморско чрез кмета Димитър Димитров против въззивно решение №ІІІ-232/23.01.2006 г. на БОС.

Ответник по делото е бил ЕТ „Мега – ВД – Данчо Демирев”.

С решение №863/19.06.2007 г. ВКС е оставил в сила решението на БОС, с което е било отменено съдебно решение №150/2005 г. по гр. дело №239/2003 г. на ЦРС и вместо него е постановено решение, с което са отхвърлени исковете на Анастасия Николова, Иван Николов и Стоян Иванов против ЕТ „Мега – ВД – Данчо Демирев” да им предаде владението върху ползваната от него част от собствения им недвижим имот 1474/1830 кв. м. ид. ч. от УПИ ІІІ в кв. 71 по плана на гр. Приморско, както и да премахне изградената в същия имот двуетажна постройка.

Срещу влязлото в сила решение на ВКС е имало молба от Анастасия Николова, Иван Николов и Стоян Иванов за отмяната му на основание  чл.231, ал.1, б. „а” и б. „в” от ГПК /отм./, но същата не е била уважена.

3. Решение по гр. дело №926/2006 г. на ВКС, ГК, Четвърто - Б отделение

Делото е било образувано по жалба на Анастасия Николова, Иван Николов и Стоян Иванов и по жалба на Община - Приморско чрез кмета Димитър Димитров против въззивно решение №І-11/21.02.2006 г. на БОС.

Ответник по делото е бил ЕТ „Чаговец - Владимир Чаговец”.

С решение №868/11.09.2007 г. ВКС, Първо гражданско отделение е отменил решението на БОС, с което е било отменено съдебно решение №149/2005 г. по гр. дело №238/2003 г. на ЦРС и вместо него е постановено решение, с което са отхвърлени исковете на Анастасия Николова, Иван Николов и Стоян Иванов против ЕТ „Чаговец- Владимир Чаговец” да им предаде владението върху ползваната от него част от собствения им недвижим имот 1473/1830 кв. м. ид. ч. от УПИ ІІІ в кв. 71 по плана на гр. Приморско, както и да премахне изградената в същия имот едноетажна постройка. Вместо това ВКС е осъдил ЕТ „Чаговец - Владимир Чаговец” на основание чл.108 от ЗС да предаде владението на ищците на собствената им, ползвана от него 1473/1830 кв. м. ид. ч. от УПИ ІІІ в кв. 71 по плана на гр. Приморско, както и на основание чл.109 ЗС да премахне изградената в същия имот двуетажна постройка – временен обект, построен на основание чл.120 ППЗТСУ /отм./.
4. Решение по гр. дело №925/2006 г. на ВКС, ГК, Четвърто-Б отделение
Делото е било образувано по жалба на Анастасия Николова, Иван Николов и Стоян Иванов и по жалба на Община - Приморско чрез кмета Димитър Димитров против въззивно решение №264/24.01.2006 г. на БОС.

Ответник по делото е бил ЕТ „Мариус – Атанаска Джинкова”.

С решение №710/01.08.2007 г. ВКС, Първо гражданско отделение  е отменил решението на БОС, с което е било отменено съдебно решение №146/2005 г. по гр. дело №235/2003 г. на ЦРС и вместо него е постановено решение, с което са отхвърлени исковете на Анастасия Николова, Иван Николов и Стоян Иванов против ЕТ „Чаговец- Владимир Чаговец” да им предаде владението върху 1473/1830 кв. м. ид. ч. от УПИ ІІІ в кв. 71 по плана на гр. Приморско, както и да премахне изградената в същия имот едноетажна постройка. Вместо това ВКС е осъдил ЕТ „Мариус – Атанаска Джинкова” на основание чл.108 от ЗС да предаде владението на ищците на собствената им, ползвана от него 1473/1830 кв. м. ид. ч. от УПИ ІІІ в кв. 71 по плана на гр. Приморско, както и на основание чл.109 ЗС да премахне изградената в същия имот едноетажна постройка – търговски обект.
Видно от изложеното и установеното от съда се касае за дела с едно и също правно основание, идентична фактическа обстановка, като разликата е единствено в една от страните /ответника/. Решенията са постановени от различни състави на  ВКС. По две от делата /гр. дело №917/2006 г. и 858/2006 г./ са се произнесли състави на Четвърто гражданско отделение на ВКС, които са приели, че исковете са неоснователни. И по двете посочени дела е поискана отмяна на влезлите в сила решения на основание чл.231, ал.1, б. „а” и б„в” от ГПК, което искане е било оставено без уважение. В противоречие с цитираните по-горе решения са се произнесли два състава на Първо гражданско отделение по гр. дела №№ 925/2006 г. и 926/2006 г., въпреки че делата са образувани в Четвърто -Б отделение на ВКС. И по двете дела съдебните състави приемат, че исковете са основателни. Основното противоречие, което се съдържа в мотивите по двете групи решения е тълкуване на материално-правни норми от ЗЗД, които регламентират договора за замяна. Според едните решения „Правилно е прието от въззивния съд, че еквивалент на насрещната престация по договора са представените от ищците два имота и след като единият от тях е изключен от граждански оборот по силата на закона, то целият договор е опорочен, поради липса на предмет”. В другия случай съдът приема  „От друга страна по аргумент от чл.188 и чл.189 ЗЗД продажбата на чужда вещ не е нищожна, а поражда отговорност за продавача, както и право за купувача да развали договора по реда на чл.87 ЗЗД. Ето защо не могат да бъдат споделени изводите на въззивния съд, че след като физическите лица по договора за замяна не са били собственици на единия от двата имота, с които са се разпоредили, то договорът за замяна е нищожен поради липса на основание”.
С оглед изложеното считам, че сигналът на Владимир Валентинов Чаговец до Инспектората към ВСС, в частта му относно данни за противоречиви съдебни решения на ВКС, е основателен. 
Правомощията на Инспектората към ВСС, регламентирани в чл.54, ал.1, т.4 от ЗСВ, предполагат анализиране и обобщаване на влезли в сила съдебни актове по определена категория дела и при наличие на противоречива съдебна практика сигнализиране на компетентните органи за отправяне на искане за приемане на тълкувателни решения или тълкувателни постановления. В конкретния случай е налице противоречие на четири съдебни решения, постановени от различни състави на ВКС, което не е необходимото и достатъчно основание за осъществяване на правомощието на Инспектората към ВСС по реда на чл.54, ал.1, т.4 от ЗСВ. От друга страна считам, че на основание чл.54, ал.1, т.7 от ЗСВ следва да се отправи сигнал до председателя на ВКС, който да прецени основанията за упражняване на правомощията му по чл.114, ал.1, т.3 от ЗСВ.

Настоящият сигнал, ведно с копия от горепосочените съдебни решения, както и от сигнала от Владимир Валентинов Чаговец, да се изпрати на председателя на ВКС.

ИНСПЕКТОР:
                         
/Анита Михайлова/

 Изх.№………………


 Дата: …………….…











